Lydenstyd - Rikus Hattingh | Pellissier Gemeente
Lydenstyd is ‘n seisoen van 46 dae waarin die kerk die lyding van Christus bedink en daarop reageer in voorbereiding op die Paasfees. Dis ‘n tyd van die jaar waarin mens maar bietjie die handrem optrek en kies om tyd te maak en te fokus op die feit en betekenis dat Jesus in ons plek as ‘n mens gely en doodgemaak is, maar genadiglik daarna die dood oorwin het. Lydenstyd wys by uitstek dat God regtig in die lewe van elke dag op aarde sigbaar word, maar ook ‘n venster van hoop wawyd oop maak!
Ek wil jou uitnooi om saam met gelowiges oor die hele wêreld vir die volgende paar weke te kies om tyd te maak om lydenstyd te vier.
Tradisioneel begin die vastydperk op As Woensdag. Aanvanklik was die plaas van die as op die kop van ‘n sondaar ‘n soort tughandeling en boet-oplegging deur die kerk. Later het die as ‘n meer seremoniële funksie gekry waarin die as, gewoonlik van die vorige jaar se palmtakke, op die voorkop van die lidmate in die vorm van ‘n kruis gesmeer word.
Lydenstyd is ‘n tyd van hertoewyding. Daarom wil ek jou uitnooi om ekstra tyd te maak om met Jesus te spandeer met die Bybel as hulp.
Lydenstyd is ‘n gereedmaak om vernuwing in ons lewens te ontvang. Die pynlikheid van die erkenning van ons eie sonde is hiervoor noodsaaklik. Verootmoediging, skuldbelydenis en boetedoening is in hierdie tyd prominent, maar dit staan alles in die teken van die nuwe lewe wat ons simbolies op Paassondag ontvang. Die as van die As-Woensdag is ‘n simbool hiervan.
Tagged with lydenstyd, leraars, paasfees, aswoensdag, as